 NA LAWRENCE ONGARO  WAHUDUMU wa bodaboda na waendeshaji wa Tuktuk zaidi ya 2,000 kutoka kaunti ndogo ya Thika Magharibi, kwa kauli moja wamesema watashirikiana na maafisa wa usalama kuwanasa wahalifu wanaojipenyeza katika sekta hiyo. Mwenyekiti wao Bw James Mburu alisema hawatakubali kuona wahuni wanaojifanya wahudumu wa bodaboda kumbe lengo lao ni kujihusisha na uhalifu Alisema watu hao hutia doa biashara hiyo. “Tunajua kuna baadhi ya watu ambao wanamiliki pikipiki lakini wanajihusisha na mambo maovu huku tukielekezewa lawama,” alisema Bw Mburu. Hata hivyo alisema ni muhimu wahudumu wa bodaboda kusajiliwa na kudumisha uhusiano mwema na maafisa wa polisi. “Sisi wahudumu wa bodaboda hatutakubali kuhusishwa na mambo maovu,” alisema Bw Mburu. Naibu mwenyekiti wa Thika Bodaboda Association Bw John Mugendi alitoa wito kwa wateja wao walioporwa mali yao kushirikiana na afisi yao ili uchunguzi ufanywe. “Hatutakubali wakora kujifanya wanabodaboda waungane nasi kwa sababu nia yao ni kupora watu badala ya kuhudumia wananchi,” alisema Bw Mugendi. Alisema wateja wao wengi wamekuwa wakilalamika kuwa wahuni wengi walio na pikipiki hupoka vibeti na simu za mkononi za raia hasa majira ya asubuhi wakienda kazini. Wakati huo huo, pia aliwashauri wanabodaboda wahakikishe wananunua pikipiki zao katika kampuni zinazotambulika ili kukiwa na shida wanaweza kufuatilia. Afisa wa idara ya trafiki Bi Susan Njoki alitoa wito kwa wanabodaboda kushirikiana na akawasihi wasikubali ‘wageni’ kuwaharibia biashara hiyo wakijidai ni wahudumu wa bodaboda. “Nyinyi kama wanabodaboda ni sharti mufuate sheria za trafiki ili msije mkashtakiwa kwa makosa ya aina hiyo,” alishauri afisa huyo. Naibu kamishna wa manispaa ya Thika Magharibi Bw Milton Osiya alisema serikali haitavumilia kuona wahuni wakijidai eti ni wana bodaboda huku wakiendelea kupora watu. Alionya wanabodaboda ambao pengine huenda wakashawishika na kujihusisha na usafirishaji wa pombe haramu na dawa za kulevya. “Serikali itakuwa macho kukabiliana na maovu yoyote yanayotendeka Thika Magharibi. Kile tungetaka kutoka kwa wanabodaboda ni ushirikiano mwema ili tufanye kazi kwa pamoja,” alisema afisa huyo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  